TK ZZP SR  16.11.2007

Zmeny v zdravotnom poistení sú právnym paškvilom 

Novela zákona o zdravotných poisťovniach je právnym paškvilom, akcionári súkromných zdravotných poisťovní pokračujú v prípravách na zabezpečenie ochrany svojich práv súdnou cestou.  Tvrdí to Združenie zdravotných poisťovní SR (ZZP SR) potom, ako sa dôsledne oboznámilo s novelou zákona č.581 o zdravotných poisťovniach, ktorú schválila NR SR 25.10.2007.


„Okrem toho, že novela poškodzuje slovenské zdravotníctvo a v dôsledku očakávaných medzinárodných súdnych sporov môže pripraviť slovenských daňových poplatníkov o miliardy korún, jej samotné znenie je paškvilom, ktorý vnáša chaos do verejného zdravotného poistenia“, povedal Eduard Kováč, výkonný riaditeľ ZZP SR.


Súkromné zdravotné poisťovne začali praktické prípravy na realizáciu ochrany svojich práv súdnou cestou potom, ako toto svoje rozhodnutie oznámili 26.10.2007, bezprostredne po schválení novely zákona č.581 v NR SR. 


Zahraničný akcionár zdravotnej poisťovne Dôvera, holandská spoločnosť HICEE je v štádiu výberu právnej kancelárie za účelom jej zastupovania pred medzinárodným rozhodcovským tribunálom. Zároveň pripravuje podanie na Ústavný súd SR. Konanie pred medzinárodným rozhodcovským tribunálom, ako aj podanie na Ústavný súd SR je podmienené nadobudnutím účinnosti a platnosti novely zákona o zdravotných poisťovniach. 

Vychádzajúc zo záverov rokovania Predsedníctva ZZP SR 14.11.2007, zatiaľ čo pri arbitrážach budú akcionári zdravotných poisťovní postupovať samostatne, pri príprave podaní na Ústavný súd SR budú postupovať koordinovane.
Zásadné nedostatky novely zákona č.581:

1. Chýbajúce prechodné ustanovenia

· Novela obsahuje princípy retroaktivity, keďže v nej chýba prechodné ustanovenie, ktoré malo stanoviť, že povinnosť použiť kladný hospodársky výsledok na úhradu zdravotnej starostlivosti je zdravotná poisťovňa povinná prvýkrát splniť v roku 2009 za hospodársky rok 2008. Hlasovaním v NR SR sa do novely vrátila pôvodná chyba, ktorá stanovuje, že sa táto povinnosť vzťahuje aj na hospodársky výsledok dosiahnutý pred účinnosťou a platnosťou novely za rok 2007. ZZP SR považuje takto schválené znenie za zjavný lapsus predsedu NR SR a spravodajcu, ktorí riadili hlasovanie o novele a nechali schváliť vzájomne si odporujúce ustanovenia jednotlivých pozmeňovacích návrhov.

2. Neurčitosť povinnosti zdravotnej poisťovne použiť kladný hospodársky výsledok na úhradu zdravotnej starostlivosti

· schválenie pozmeňovacieho návrhu poslanca NR SR Bobríka (SMER/SD) spôsobilo, že sa použitie kladného hospodárskeho výsledku (na úhradu zdravotnej starostlivosti) odvoláva na osobitný predpis, pričom vôbec nie je zrejmé o aký predpis sa jedná

· navyše je tzv. predpis citovaný v poznámke pod čiarou, ktoré nie sú súčasťou novely zákona a majú len informatívnu hodnotu

· znenie je neurčité a teda bez záväzného vyjadrenia účelu úhrad, na ktoré má zdravotná poisťovňa výlučne používať kladný výsledok!
3. Nezmyselné zdaňovanie kladného hospodárskeho výsledku, ktorý má byť použitý na úhradu zdravotnej starostlivosti

· novela zavádza oslobodenie od dane z príjmu v prípade dosiahnutých výnosov vo verejnom zdravotnom poistení z dôvodu, že dosiahnutý zisk sa bude musieť minúť na úhradu zdravotnej starostlivosti 

· pozmeňovacím návrhom poslanca NR SR Valockého (SMER/SD) však došlo k tomu, že tzv. zrušenie zdaňovania zisku bude účinné až od 1.1.2009. To znamená, že prípadný zisk, ktorý zdravotné poisťovne dosiahnu za rok 2008 a majú ho podľa znenia novely použiť na nákup zdravotnej starostlivosti bude zdanený. 

